Official Journal L 232 , 19/08/1998 P. 0022 - 0024



ROZHODNUTIE KOMISIE zo 17. júna 1998 o spoločnom technickom predpise pre digitálne siete integrovaných služieb (ISDN) v paketovom režime so základným prístupom ISDN (oznámené dokumentom číslo C(1998) 1614) (Text s významom pre EHP) (98/521/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Európskeho parlamentu a Rady 98/13/ES z 12. februára 1998 o koncových telekomunikačných zariadeniach a zariadeniach družicových zemských staníc, vrátane vzájomného uznávania ich súladu[1], keďže Komisia prijala opatrenie na identifikáciu typov koncových zariadení, pre ktoré sa požaduje spoločný technický predpis, ako aj pridružené prehlásenie o pôsobnosti; keďže by mali byť prijaté zodpovedajúce harmonizované normy alebo ich časti vykonávajúce základné požiadavky, ktoré sa majú transformovať do spoločných technických predpisov; keďže v záujme zabezpečenia kontinuity prístupu na trhy pre výrobcov je nutné brať do úvahy prechodné opatrenia týkajúce sa zariadení schválených podľa vnútroštátnych predpisov na typové schvaľovanie; keďže spoločný technický predpis prijatý v tomto rozhodnutí je zhodný so stanoviskom ACTE, PRIJALA TOTO ROZHODNUTIE: Článok 1 1. Toto rozhodnutie sa týka koncových zariadení, ktoré sa pripoja k verejnej telekomunikačnej sieti a spadajú do pôsobnosti harmonizovanej normy uvedenej v článku 2 ods. 1. 2. Toto rozhodnutie zavádza spoločný technický predpis zahŕňajúci technické charakteristiky, požiadavky na elektrické a mechanické prepojenie a riadenie prístupového protokolu koncového zariadenia, ktoré je vhodné a určené výrobcom alebo jeho zástupcom, na pripojenie k T alebo S/T referenčnému bodu pre základný prístup na rozhraní do verejnej telekomunikačnej siete, uvedeného ako bod základného prístupu paneurópskej ISDN (Euro-ISDN) a určeného na účasť vo volaniach, ktoré využívajú základné služby na vyžiadanie v paketovom režime. Článok 2 1. Spoločný technický predpis obsahuje harmonizovanú normu, pripravenú zodpovednou normalizačnou inštitúciou, zavádzajúcu v príslušnom rozsahu základné požiadavky uvedené v článku 5 písm. c) až f) smernice 98/13/ES. Odkaz na normu je v prílohe. 2. Koncové zariadenia, ktorých sa týka toto rozhodnutie, musia vyhovovať spoločnému technickému predpisu uvedenému v odseku 1, musia spĺňať základné požiadavky uvedené v článku 5 písm. a) a b) smernice 98/13/ES a musia spĺňať požiadavky ostatných uplatniteľných smerníc, najmä smerníc rady 73/23/EHS[2] a 89/336/EHS[3]. Článok 3 Oznamovacie orgány poverené realizáciou postupov uvedených v článku 10 smernice 98/13/ES musia, vzhľadom na koncové zariadenia uvedené v článku 1 ods. 1 tohto rozhodnutia, používať alebo zabezpečiť používanie harmonizovanej normy uvedenej v prílohe, po nadobudnutí účinnosti tohto rozhodnutia. Článok 4 1. Vnútroštátne predpisy na typové schvaľovanie, ktoré sa týkajú zariadení spadajúcich do pôsobnosti harmonizovanej normy uvedenej v prílohe, sa rušia s účinnosťou od uplynutia troch mesiacov po nadobudnutí účinnosti tohto rozhodnutia. 2. Koncové zariadenia schválené podľa takýchto vnútroštátnych predpisov na typové schvaľovanie môžu byť naďalej umiestňované na národnom trhu a uvádzané do prevádzky. Článok 5 Toto rozhodnutie je adresované členským štátom. V Bruseli 17. júna 1998 Za Komisiu Martin BANGEMANN člen Komisie PRÍLOHA Odkaz na aplikovanú harmonizovanú normu Harmonizovaná norma uvedená v článku 2 tohto rozhodnutia je: Digitálna sieť integrovaných služieb (ISDN); Požiadavky na pripojenie koncových zariadení v paketovom režime, ktoré sa pripájajú k ISDN s použitím základného prístupu ISDN ETSI Európsky inštitút pre telekomunikačné normy Sekretariát ETSI TBR 33 - december 1997 (s vylúčením úvodu) Doplnkové informácie Európsky inštitút pre telekomunikačné normy sa uznáva podľa smernice Rady 83/189/EHS[4]. Harmonizovaná norma, na ktorú sa odvoláva vyššie, bola vytvorená podľa oprávnenia vydaného v súlade s príslušnými postupmi smernice 83/189/EHS. Úplné znenie harmonizovanej normy, na ktorú sa odvoláva vyššie, možno získať od: European Telecommunications Standards Institute 650, route des Lucioles F - 06921 Sophia Antipolis Cedex European Commission DG XIII/A/2 - (BU 31, 1/7) Rue de la Loi/Wetstraat 200 B-1049 Brussels alebo od ľubovoľnej inej organizácie zodpovednej za sprístupňovanie ETSI noriem, Zoznam týchto organizácií možno nájsť na internetovej stránke www.ispo.cec.be. [1] Ú. v. ES L 74, 12.3.1998, s. 1. [2] Ú. v. ES L 77, 26.3.1973, s. 29. [3] Ú. v. ES L 139, 23.5.1989, s. 19. [4] Ú. v. ES L 109, 26.4.1983, s. 8.